กฎกระทรวงกฎกระทรวงการขออนุญาตและการอนุญาตให้นำเข้าส่งออก นำผ่านเพาะเลี้ยงหรือมีไว้ในครอบครองซึ่งสัตว์น้ำบางชนิดพ.ศ. ๒๕๕๙[๑] อาศัยอำนาจตามความในมาตรา ๖ วรรคหนึ่ง และมาตรา ๗ วรรคหนึ่งแห่งพระราชกำหนดการประมงพ.ศ. ๒๕๕๘ รัฐมนตรีว่าการกระทรวงเกษตรและสหกรณ์ออกกฎกระทรวงไว้ ดังต่อไปนี้ข้อ๑ ในกฎกระทรวงนี้ใบอนุญาต หมายความว่าใบอนุญาตให้นำเข้าสัตว์น้ำ ใบอนุญาตให้ส่งออกสัตว์น้ำ ใบอนุญาตให้นำผ่านสัตว์น้ำใบอนุญาตให้ทำการเพาะเลี้ยงสัตว์น้ำ หรือใบอนุญาตให้มีสัตว์น้ำไว้ในครอบครอง แล้วแต่กรณีหมวด ๑การขออนุญาตและการอนุญาต ส่วนที่ ๑การนำเข้าสัตว์น้ำการส่งออกสัตว์น้ำ หรือการนำผ่านสัตว์น้ำ ข้อ๒ ผู้ใดประสงค์จะนำเข้า ส่งออกหรือนำผ่านซึ่งสัตว์น้ำที่รัฐมนตรีประกาศกำหนดห้ามการนำเข้าส่งออก หรือนำผ่านตามมาตรา ๖๕ ให้ยื่นคำขอรับใบอนุญาตต่ออธิบดีหรือผู้ซึ่งอธิบดีมอบหมายพร้อมด้วยเอกสารหรือหลักฐานตามที่ระบุไว้ในแบบคำขอการยื่นคำขอรับใบอนุญาตตามวรรคหนึ่งให้ยื่น ณ สถานที่ ดังต่อไปนี้(๑)กรุงเทพมหานคร ให้ยื่น ณ กองบริหารจัดการด้านการประมง กรมประมง(๒)จังหวัดอื่น ให้ยื่น ณ ด่านตรวจสัตว์น้ำในเขตพื้นที่รับผิดชอบ หรือสำนักงานประมงจังหวัดในกรณีไม่อยู่ในเขตพื้นที่รับผิดชอบของด่านตรวจสัตว์น้ำ(๓)สถานที่และวิธีการอื่นตามที่อธิบดีกำหนดโดยประกาศในราชกิจจานุเบกษาข้อ๓ เมื่อได้รับคำขอรับใบอนุญาตให้นำเข้าส่งออก หรือนำผ่านสัตว์น้ำแล้ว ให้พนักงานเจ้าหน้าที่ตรวจสอบความถูกต้องและครบถ้วนของคำขอรับใบอนุญาตและเอกสารหรือหลักฐานต่าง ๆกรณีที่คำขอรับใบอนุญาตเอกสารหรือหลักฐานไม่ถูกต้องหรือไม่ครบถ้วนให้แจ้งให้ผู้ขอรับใบอนุญาตแก้ไขเพิ่มเติมคำขอรับใบอนุญาตหรือจัดส่งเอกสารหรือหลักฐานให้ถูกต้องและครบถ้วนภายในระยะเวลาที่กำหนดกรณีที่ผู้ขอรับใบอนุญาตไม่แก้ไขเพิ่มเติมคำขอรับใบอนุญาตหรือไม่จัดส่งเอกสารหรือหลักฐานให้ถูกต้องและครบถ้วนภายในระยะเวลาตามวรรคสองให้ถือว่าคำขอรับใบอนุญาตนั้นเป็นอันยกเลิกนับแต่วันที่พ้นกำหนดระยะเวลาดังกล่าวและให้พนักงานเจ้าหน้าที่แจ้งเป็นหนังสือให้ผู้ขอรับใบอนุญาตทราบข้อ๔ ในกรณีที่คำขอรับใบอนุญาตและเอกสารหรือหลักฐานถูกต้องและครบถ้วนให้พนักงานเจ้าหน้าที่ออกใบรับคำขอให้แก่ผู้ขอรับใบอนุญาตข้อ๕ การพิจารณาอนุญาตให้นำเข้าสัตว์น้ำที่รัฐมนตรีประกาศกำหนดห้ามการนำเข้าตามมาตรา๖๕ ให้พิจารณาตามหลักเกณฑ์ ดังต่อไปนี้(๑)จำนวนสัตว์น้ำที่มีอยู่ในประเทศ เพื่อตรวจสอบการแพร่พันธุ์ภายในประเทศวิธีการสืบพันธุ์ความปลอดภัยของสัตว์น้ำที่หายากอันตรายที่อาจเกิดขึ้นกับสัตว์น้ำภายในประเทศรวมทั้งสภาพของสถานที่เพาะเลี้ยงหรือครอบครองสัตว์น้ำหรือผลกระทบต่อความสมดุลของระบบนิเวศทางธรรมชาติ(๒)กรณีนำเข้าปลาทูน่าชนิดครีบเหลืองต้องมีหนังสือรับรองการนำปลาทูน่าชนิดครีบเหลืองเข้ามาในราชอาณาจักรจากกรมประมงหรือผู้ซึ่งกรมประมงประกาศกำหนด(๓)ห้ามอนุญาตให้นำเข้าสัตว์น้ำที่ก่อให้เกิดโรคระบาดในกรณีไม่ปรากฏหลักฐานชัดเจนว่าสัตว์น้ำนั้นเป็นโรคระบาด ผู้นำเข้าสัตว์น้ำต้องยื่นหนังสือรับรองสุขภาพสัตว์หรือหนังสือรับรองสุขศาสตร์ซากสัตว์ซึ่งมีข้อความเป็นภาษาอังกฤษที่ลงนามรับรองโดยเจ้าหน้าที่ของหน่วยงานผู้รับผิดชอบของรัฐบาลประเทศผู้ส่งออกหรือจากห้องปฏิบัติการที่ได้รับการรับรองจากหน่วยงานผู้รับผิดชอบในวันที่นำเข้าสัตว์น้ำต่อพนักงานเจ้าหน้าที่ประจำด่านตรวจสัตว์น้ำข้อ๖ การพิจารณาอนุญาตให้ส่งออกสัตว์น้ำที่รัฐมนตรีประกาศกำหนดห้ามการส่งออกตามมาตรา๖๕ ให้พิจารณาตามหลักเกณฑ์ ดังต่อไปนี้(๑)ชนิดพันธุ์และจำนวนสัตว์น้ำที่มีอยู่ในประเทศ เพื่อป้องกันมิให้เกิดความเสี่ยงต่อการสูญพันธุ์ของพันธุ์สัตว์น้ำที่หายากรวมทั้งผลกระทบที่อาจเกิดขึ้นต่อวงจรชีวิตของสัตว์น้ำอื่นและความสมดุลของระบบนิเวศทางธรรมชาติ(๒)กรณีการส่งออกปลาทะเลสวยงามต้องได้รับหนังสือรับรองการเพาะพันธุ์จากกรมประมงหรือต้องมีเอกสารรับรองว่าเป็นปลาทะเลสวยงามจากการนำเข้าหรือเป็นการส่งออกเพื่อการศึกษา วิเคราะห์ วิจัย หรือกรณีอื่นที่มิใช่เพื่อการค้าแล้วแต่กรณี(๓)กรณีการส่งออกผลิตภัณฑ์เปลือกหอยสำเร็จรูปต้องมีหนังสือรับรองชนิดพันธุ์เปลือกหอยสำเร็จรูปจากกรมประมงหรือผู้ซึ่งกรมประมงประกาศกำหนด(๔)กรณีการส่งออกสัตว์น้ำชนิดที่ใกล้สูญพันธุ์จากธรรมชาติต้องมีหนังสือรับรองว่าเป็นสัตว์น้ำที่ได้จากการเพาะเลี้ยงจากกรมประมงหรือผู้ซึ่งกรมประมงประกาศกำหนด(๕)กรณีเป็นการส่งออกสัตว์น้ำที่อาจก่อให้เกิดอันตรายจากโรคระบาดต้องได้รับหนังสือรับรองสุขภาพสัตว์หรือหนังสือรับรองสุขศาสตร์ซากสัตว์จากกรมประมงและก่อนการอนุญาตสัตว์น้ำนั้นต้องผ่านการกักกันและกำจัดโรคก่อนการส่งออกตามระยะเวลาและวิธีการที่ประเทศปลายทางกำหนดข้อ๗ การพิจารณาอนุญาตให้นำผ่านสัตว์น้ำที่รัฐมนตรีประกาศกำหนดห้ามการนำผ่านตามมาตรา๖๕ ให้พิจารณาตามหลักเกณฑ์ ดังต่อไปนี้(๑)ชนิดพันธุ์และจำนวนสัตว์น้ำต้องตรงกับที่ขออนุญาตความปลอดภัยของสัตว์น้ำในประเทศและอันตรายที่อาจเกิดจากสัตว์น้ำนั้น(๒)กรณีเป็นการนำผ่านสัตว์น้ำที่อาจก่อให้เกิดอันตรายจากโรคระบาดต้องมีหนังสือรับรองสุขภาพสัตว์หรือหนังสือรับรองสุขศาสตร์ซากสัตว์ซึ่งมีข้อความเป็นภาษาอังกฤษซึ่งลงนามรับรองโดยเจ้าหน้าที่ของหน่วยงานผู้รับผิดชอบของรัฐบาลประเทศผู้ส่งออกหรือจากห้องปฏิบัติการที่ได้รับการรับรองจากหน่วยงานผู้รับผิดชอบในวันที่นำผ่านสัตว์น้ำต่อพนักงานเจ้าหน้าที่ประจำด่านตรวจสัตว์น้ำข้อ๘ ในการพิจารณาคำขอรับใบอนุญาตให้นำเข้าส่งออก หรือนำผ่านสัตว์น้ำอธิบดีหรือผู้ซึ่งอธิบดีมอบหมายจะต้องพิจารณาและแจ้งผลการพิจารณาไปยังผู้ขอรับใบอนุญาตทราบภายในห้าวันนับแต่วันที่ได้รับคำขอรับใบอนุญาตและเอกสารหรือหลักฐานถูกต้องและครบถ้วนในกรณีที่อธิบดีหรือผู้ซึ่งอธิบดีมอบหมายมีคำสั่งไม่ออกใบอนุญาตให้นำเข้าส่งออก หรือนำผ่านสัตว์น้ำให้แจ้งเหตุผลพร้อมทั้งสิทธิอุทธรณ์ไปพร้อมกับหนังสือแจ้งผลการพิจารณาให้ผู้ขอรับใบอนุญาตทราบด้วยใบอนุญาตให้นำเข้าสัตว์น้ำใบอนุญาตให้ส่งออกสัตว์น้ำ หรือใบอนุญาตให้นำผ่านสัตว์น้ำ ให้มีอายุไม่เกินหกสิบวันนับแต่วันที่ออกใบอนุญาตนั้นข้อ๙ ผู้ได้รับใบอนุญาตให้นำเข้า ส่งออกหรือนำผ่านสัตว์น้ำต้องแสดงใบอนุญาตต่อพนักงานเจ้าหน้าที่ประจำด่านตรวจสัตว์น้ำและนำเคลื่อนที่สัตว์น้ำผ่านด่านตรวจสัตว์น้ำตามที่อธิบดีหรือผู้ซึ่งอธิบดีมอบหมายกำหนดไว้ในใบอนุญาตเว้นแต่มีเหตุจำเป็นหรือโดยสภาพข้อเท็จจริงที่ไม่อาจนำสัตว์น้ำนั้นเคลื่อนที่ผ่านด่านตรวจสัตว์น้ำนั้นให้ผู้ได้รับใบอนุญาตให้นำเข้า ส่งออกหรือนำผ่านสัตว์น้ำแจ้งเป็นหนังสือต่อพนักงานเจ้าหน้าที่ประจำด่านตรวจสัตว์น้ำนั้นพร้อมทั้งยื่นสำเนาหนังสือรับรองสุขภาพสัตว์หรือหนังสือรับรองสุขศาสตร์ซากสัตว์ตามที่กำหนดไว้ในข้อ๕ (๓)ข้อ ๑๐ การนำเข้าหรือนำผ่านสัตว์น้ำที่อาจก่อให้เกิดอันตรายจากโรคระบาดผู้ได้รับใบอนุญาตต้องไม่เปิดหรือเปลี่ยนถ่ายภาชนะบรรจุสัตว์น้ำนั้นยกเว้นกรณีเกิดเหตุสุดวิสัยและจำเป็นต้องมีการเปิดภาชนะบรรจุสัตว์น้ำซึ่งผู้ปฏิบัติงานจะต้องดำเนินการภายใต้คำสั่งและการควบคุมของพนักงานเจ้าหน้าที่ประจำด่านตรวจสัตว์น้ำอย่างใกล้ชิดส่วนที่ ๒การเพาะเลี้ยงสัตว์น้ำหรือการมีสัตว์น้ำไว้ในครอบครอง ข้อ๑๑ ผู้ใดประสงค์จะทำการเพาะเลี้ยงหรือมีไว้ในครอบครองซึ่งสัตว์น้ำที่รัฐมนตรีประกาศกำหนดห้ามการเพาะเลี้ยงหรือมีไว้ในครอบครองตามมาตรา ๖๕ ให้ยื่นคำขอรับใบอนุญาตต่ออธิบดีหรือผู้ซึ่งอธิบดีมอบหมายพร้อมด้วยเอกสารหรือหลักฐานตามที่ระบุไว้ในแบบคำขอโดยต้องแจ้งที่มาของสัตว์น้ำที่จะขออนุญาตให้ชัดเจนการยื่นคำขอรับใบอนุญาตตามวรรคหนึ่งให้ยื่น ณ สถานที่ ดังต่อไปนี้(๑)กรุงเทพมหานคร ให้ยื่น ณ สำนักงานประมงพื้นที่กรุงเทพมหานคร(๒)จังหวัดอื่น ให้ยื่น ณ สำนักงานประมงจังหวัด(๓)สถานที่และวิธีการอื่นตามที่อธิบดีกำหนดโดยประกาศในราชกิจจานุเบกษาข้อ๑๒ การพิจารณาอนุญาตให้ทำการเพาะเลี้ยงหรือมีไว้ในครอบครองซึ่งสัตว์น้ำที่รัฐมนตรีประกาศกำหนดห้ามการเพาะเลี้ยงหรือมีไว้ในครอบครองตามมาตรา ๖๕ ให้พิจารณาตามหลักเกณฑ์ ดังต่อไปนี้(๑)จำนวนสัตว์น้ำที่มีอยู่ในประเทศหรือต่างประเทศเพื่อตรวจสอบการแพร่พันธุ์ภายในประเทศความเสี่ยงต่อการสูญพันธุ์ วิธีการสืบพันธุ์ความปลอดภัยของพันธุ์สัตว์น้ำที่หายากอันตรายที่อาจเกิดขึ้นกับสัตว์น้ำภายในประเทศรวมทั้งสภาพของสถานที่เพาะเลี้ยงหรือครอบครองสัตว์น้ำหรือผลกระทบต่อความสมดุลของระบบนิเวศทางธรรมชาติ(๒)สถานที่เพาะเลี้ยงสัตว์น้ำต้องมีการจัดระบบการดูแลสัตว์น้ำความปลอดภัยของพันธุ์สัตว์น้ำ อันตรายที่อาจเกิดขึ้นกับสัตว์น้ำภายในประเทศรวมทั้งผลกระทบต่อความสมดุลของระบบนิเวศทางธรรมชาติ(๓)กรณีการเพาะเลี้ยงสัตว์น้ำที่อาจก่อให้เกิดอันตรายจากโรคระบาดต้องมีหนังสือรับรองว่าสัตว์น้ำนั้นไม่มีโรคระบาดจากกรมประมงหรือผู้ซึ่งกรมประมงประกาศกำหนดและต้องไม่เพาะเลี้ยงสัตว์น้ำในที่จับสัตว์น้ำซึ่งเป็นสาธารณสมบัติของแผ่นดินข้อ๑๓ ให้นำความในข้อ ๓ ข้อ ๔ และข้อ ๘มาใช้บังคับแก่การออกใบอนุญาตให้ทำการเพาะเลี้ยงสัตว์น้ำหรือใบอนุญาตให้มีสัตว์น้ำไว้ในครอบครองด้วยผู้ได้รับใบอนุญาตให้นำเข้าสัตว์น้ำหรือใบอนุญาตให้ทำการเพาะเลี้ยงสัตว์น้ำให้ถือว่าได้รับใบอนุญาตให้มีสัตว์น้ำไว้ในครอบครองด้วยใบอนุญาตให้ทำการเพาะเลี้ยงสัตว์น้ำหรือใบอนุญาตให้มีสัตว์น้ำไว้ในครอบครองให้มีอายุสองปีนับแต่วันที่ออกใบอนุญาตหรือถือว่าได้รับใบอนุญาต แล้วแต่กรณีข้อ๑๔ ผู้ได้รับใบอนุญาตให้ทำการเพาะเลี้ยงสัตว์น้ำหรือมีสัตว์น้ำไว้ในครอบครองต้องจัดทำบันทึกการเปลี่ยนแปลงของสัตว์น้ำที่เพาะเลี้ยงหรือครอบครองในกรณีที่มีการเปลี่ยนแปลงจำนวนและเก็บไว้เป็นหลักฐานให้พนักงานเจ้าหน้าที่ตรวจสอบข้อ๑๕ ผู้ได้รับใบอนุญาตให้ทำการเพาะเลี้ยงสัตว์น้ำหรือมีสัตว์น้ำไว้ในครอบครองที่ไม่ประสงค์จะทำการเพาะเลี้ยงหรือครอบครองสัตว์น้ำแล้วให้นำสัตว์น้ำนั้นส่งมอบให้แก่กรมประมงเพื่อดูแลหรือทำลายตามที่เห็นสมควรหมวด ๒เบ็ดเตล็ด ข้อ๑๖ เมื่อผู้ขอรับใบอนุญาตได้ชำระค่าธรรมเนียมใบอนุญาตตามอัตราที่กำหนดแล้วให้อธิบดีหรือผู้ซึ่งอธิบดีมอบหมายออกใบอนุญาตให้แก่ผู้ขอรับใบอนุญาต ทั้งนี้อธิบดีหรือผู้ซึ่งอธิบดีมอบหมายอาจกำหนดเงื่อนไขที่จำเป็นไว้ท้ายใบอนุญาตเพื่อให้บรรลุวัตถุประสงค์ตามกฎหมายว่าด้วยการประมงไว้ในใบอนุญาตเพื่อให้ผู้ได้รับใบอนุญาตปฏิบัติตามด้วยก็ได้ข้อ๑๗ นอกจากหลักเกณฑ์ที่กำหนดไว้ในกฎกระทรวงนี้ผู้ได้รับใบอนุญาตต้องปฏิบัติตามเงื่อนไขที่กำหนดไว้ท้ายใบอนุญาตด้วยข้อ๑๘ ในกรณีที่ใบอนุญาตสูญหาย ถูกทำลายหรือชำรุดเสียหายในสาระสำคัญ ให้ผู้ได้รับใบอนุญาตยื่นคำขอรับใบแทนใบอนุญาตต่ออธิบดีหรือผู้ซึ่งอธิบดีมอบหมายณ สถานที่ตามข้อ ๒ หรือข้อ ๑๑ แล้วแต่กรณีพร้อมด้วยเอกสารหรือหลักฐานตามที่ระบุไว้ในแบบคำขอเมื่อพนักงานเจ้าหน้าที่ตรวจสอบแล้วพบว่าผู้ขอรับใบแทนใบอนุญาตเป็นผู้ได้รับใบอนุญาตและใบอนุญาตสูญหาย ถูกทำลายหรือชำรุดเสียหายในสาระสำคัญจริง ให้เสนอความเห็นประกอบการพิจารณาต่ออธิบดีหรือผู้ซึ่งอธิบดีมอบหมายเพื่อออกใบแทนใบอนุญาตให้กับผู้ยื่นคำขอการออกใบแทนใบอนุญาตให้ใช้แบบใบอนุญาตเดิม และระบุคำว่า ใบแทน หรือใช้ข้อความอื่นใดทำนองเดียวกันไว้ที่กึ่งกลางส่วนบนด้านหน้าของใบอนุญาตให้นำความในข้อ๘ วรรคหนึ่ง มาใช้บังคับกับการออกใบแทนใบอนุญาตโดยอนุโลมข้อ๑๙ คำขอรับใบอนุญาต ใบอนุญาตและคำขอรับใบแทนใบอนุญาตตามกฎกระทรวงนี้ให้เป็นไปตามแบบที่อธิบดีกำหนดโดยประกาศในราชกิจจานุเบกษาบทเฉพาะกาล ข้อ๒๐ บรรดาคำขอรับใบอนุญาตที่ได้ยื่นไว้ก่อนวันที่กฎกระทรวงนี้ใช้บังคับให้ถือว่าเป็นคำขอรับใบอนุญาตตามกฎกระทรวงนี้โดยอนุโลมในกรณีที่คำขอตามวรรคหนึ่งมีข้อแตกต่างไปจากคำขอตามกฎกระทรวงนี้ให้อธิบดีหรือผู้ซึ่งอธิบดีมอบหมายมีอำนาจสั่งให้ผู้ขอรับใบอนุญาตดำเนินการแก้ไขเพิ่มเติมคำขอและส่งเอกสารหรือหลักฐานเพิ่มเติมเพื่อให้การเป็นไปตามกฎกระทรวงนี้ข้อ๒๑ ผู้ใดทำการเพาะเลี้ยงหรือมีไว้ในครอบครองซึ่งสัตว์น้ำที่รัฐมนตรีประกาศกำหนดห้ามการเพาะเลี้ยงหรือมีไว้ในครอบครองตามมาตรา ๖๕ อยู่ในวันก่อนวันที่กฎกระทรวงนี้ใช้บังคับ ให้มายื่นคำขอรับใบอนุญาตตามกฎกระทรวงนี้ภายในสามสิบวันนับแต่วันที่กฎกระทรวงนี้ใช้บังคับและในกรณีที่อธิบดีหรือผู้ซึ่งอธิบดีมอบหมายมีคำสั่งไม่ออกใบอนุญาตต้องส่งมอบสัตว์น้ำนั้นให้กรมประมงเพื่อดูแลหรือทำลายตามที่เห็นสมควรข้อ๒๒ กรณีที่รัฐมนตรีประกาศกำหนดห้ามนำเข้าส่งออก นำผ่าน เพาะเลี้ยง หรือมีไว้ในครอบครองซึ่งสัตว์น้ำตามมาตรา ๖๕ เพิ่มเติมให้ผู้ที่ทำการเพาะเลี้ยงหรือมีไว้ในครอบครองซึ่งสัตว์น้ำนั้นมายื่นคำขอรับใบอนุญาตตามกฎกระทรวงนี้ภายในสามสิบวันนับแต่วันที่รัฐมนตรีประกาศกำหนดดังกล่าวและในกรณีที่อธิบดีหรือผู้ซึ่งอธิบดีมอบหมายมีคำสั่งไม่ออกใบอนุญาต ต้องส่งมอบสัตว์น้ำนั้นให้กรมประมงเพื่อดูแลหรือทำลายตามที่เห็นสมควรให้ไว้ ณ วันที่ ๑๒พฤษภาคม พ.ศ. ๒๕๕๙พลเอก ฉัตรชัย สาริกัลยะรัฐมนตรีว่าการกระทรวงเกษตรและสหกรณ์หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๖วรรคหนึ่ง และมาตรา ๗ วรรคหนึ่ง แห่งพระราชกำหนดการประมง พ.ศ. ๒๕๕๘บัญญัติให้รัฐมนตรีว่าการกระทรวงเกษตรและสหกรณ์มีอำนาจออกกฎกระทรวงกำหนดหลักเกณฑ์วิธีการ และเงื่อนไขในการขออนุญาต การอนุญาต และการออกใบอนุญาตประกอบกับมาตรา ๖๕แห่งพระราชกำหนดดังกล่าว บัญญัติให้การนำเข้า ส่งออก นำผ่าน เพาะเลี้ยงหรือมีไว้ในครอบครองซึ่งสัตว์น้ำบางชนิดต้องได้รับใบอนุญาตจากอธิบดีหรือผู้ซึ่งอธิบดีมอบหมาย จึงจำเป็นต้องออกกฎกระทรวงนี้วริญา/ปริยานุช/จัดทำ๑๖ พฤษภาคม๒๕๕๙วิชพงษ์/ตรวจ๒๓ พฤษภาคม๒๕๕๙[๑] ราชกิจจานุเบกษาเล่ม ๑๓๓/ตอนที่ ๔๓ ก/หน้า ๑/๑๓ พฤษภาคม ๒๕๕๙